P6_TA(2006)0466

Ríos Montt elleni eljárás

Az Európai Parlament állásfoglalása a Ríos Montt elleni eljárásról

Az Európai Parlament,

- tekintettel a Guatameláról szóló, 2000. május 18-i [1], 2001. június 14-i [2], 2002. április 11-i [3], 2003. április 10-i [4] és 2005. július 7-i [5] állásfoglalásaira,

- tekintettel a Nemzetközi Büntetőbíróság statútumára, a kínzás és egyéb kegyetlen, embertelen vagy megalázó bánásmód vagy büntetés elleni egyezményre és az emberi jogok és alapvető szabadságok védelméről szóló európai egyezményre,

- tekintettel szilárd és tartós elkötelezettségére a békemegállapodások és az emberi jogok betartásának biztosítása iránt Guatemalában,

- tekintettel eljárási szabályzata 115. cikkének (5) bekezdésére,

A. tekintettel azokra az állításokra, amelyek szerint a guatemalai fegyveres konfliktus során elkövetett emberiség elleni bűncselekmények és népirtás áldozatainak 83%-a maja etnikumhoz tartozott, 200000 embert gyilkoltak meg és 45000 tűnt el, a népesség 10%-át kitelepítették és teljes őslakos közösségeket irtottak ki; mivel, ahogyan azt az Európai Parlament is fokozatosan elismerte, ezek a bűncselekmények nem maradhatnak büntetlenül;

B. mivel a fent említett bűncselekmények kitervelésével és elkövetésével vádolt embereket soha nem állították bíróság elé, és közülük néhányan most is vezető politikai pozíciót töltenek be;

C. mivel 2006 decemberében, a békeszerződések tízéves évfordulóját ünneplik, azonban az emberi jogokról szóló globális megállapodást még mindig nem hajtották végre, az áldozatok nem kaptak megfelelő anyagi vagy szimbolikus kárpótlást; elmaradt a bűncselekmények elkövetőinek nyilvános bocsánatkérése és az eltűntek többségének még mindig nem ismerik tartózkodási helyét;

D. mivel a spanyol Audiencia Nacional egyik bírája 2006. július 7-én hét, népirtással, kínzással és illegális letartóztatásokkal vádolt volt guataemalai diktátor és katonai vezető ellen adott ki nemzetközi elfogató parancsot;

E. mivel a parancs kiadását megelőzően az említett bíró Guatemalában járt, és vizsgálatot folytatott, amelyet azonban a guatemalai alkotmánybírósághoz és a joghatóságok összeférhetetlenségével foglalkozó bírósághoz a vádlottak védőügyvédei által benyújtott fellebbezés fényében meg kellett szakítani,

1. sürgeti a guatemalai intézményeket, hogy maradéktalanul működjenek együtt, és mindent tegyenek meg az emberi jogok megsértésének feltárására annak érdekében, hogy a felelősöket bíróság elé állíthassák és a vizsgálatok eredményeit nyilvánosságra hozhassák, ahogyan az a spanyol Audiencia Nacional által 2006. július 7-én a népirtással, kínzással, terrorizmussal és illegális letartóztatásokkal vádolt José Efraín Ríos Montt, Oscar Humberto Mejía Víctores, Ángel Aníbal Guevara Rodriguez, Germán Chupina Barahona, Pedro García Arredondo, Donaldo Álvarez Ruiz és Benedicto Lucas Garcáa ellen kiadott nemzetközi letartóztatási parancsban is szerepelt;

2. kéri az érintett kormányokat, valamint az érintett bankokat, hogy működjenek együtt a terheltek javainak és tulajdonának elkobzásában annak biztosítása érdekében, hogy eleget tesznek pénzügyi és polgári kötelezettségeiknek;

3. sürgeti az Interpolt és az Europolt, hogy a megfelelő hatóságok kérvénye esetén biztosítsák a kiadatásához szükséges eszközöket;

4. megerősíti a terheltek büntetlensége elleni elkötelezettségét;

5. az emberiség ellen elkövetett bűncselekmények, a népirtás és a kínzás vonatkozásában üdvözli az univerzális igazságszolgáltatás alkalmazása terén elért haladást;

6. úgy ítéli meg, hogy amennyiben a fenti eljárás sikeresnek bizonyul, hasonló esetekben ugyanígy kellene eljárni a diktátorok és az emberi jogok tömeges megsértéséért felelősek ellen;

7. támogatja Guatemala népének és hatóságainak azon erőfeszítéseit, amelyeket a jogállamiság megfelelő alkalmazása és a gazdasági, társadalmi és politikai fejlődés érdekében tesznek a béke és a történelmi megbékélés javára;

8. utasítja elnökét, hogy továbbítsa ezt az állásfoglalást a Tanácsnak és a Bizottságnak, valamint Guatemala kormányának, a közép-amerikai országok kormányainak, az Egyesült Államok kormányának és a Közép-Amerikai Parlamentnek.

[1] HL C 59., 2001.2.23., 286. o.

[2] HL C 53. E, 2002.2.28., 403. o.

[3] HL C 127. E, 2003.5.29., 688. o.

[4] HL C 64. E, 2004.3.12., 609. o.

[5] HL C 157. E, 2006.7.6., 494. o.

--------------------------------------------------